AZ ELSŐFOKÚ BÍRÓSÁG VÉGZÉSE (ötödik tanács)
2004. december 6.
T‑55/02. sz. ügy
Peter Finch
kontra
az Európai Közösségek Bizottsága
„Tisztviselők – Panasz – Hallgatólagos elutasítás – A peres jogorvoslatra nyitva álló határidőn belüli kifejezett elutasítás – Az elutasítás késedelmes közlése – Elfogadhatóság – Nyugdíjak – A nemzeti nyugdíjjogosultságok átvitele – A közösségi rendszerben figyelembe veendő nyugdíjszerző szolgálati évek kiszámítása – Referenciaként figyelembe vett illetmény – Nyilvánvalóan minden jogi alapot nélkülöző kereset”
Teljes szöveg francia nyelven II ‑ 0000
Tárgy:         A felperes által a Közösségeknél történt szolgálatba lépését megelőzően szerzett teljes nyugdíjjogosultság átvitelét követően
a nyugdíjszerző szolgálati éveknek a közösségi rendszerben való beszámítására vonatkozó bizottsági határozat megsemmisítésére
irányuló kérelem tárgyában előterjesztett kereset.
Határozat:         Az Elsőfokú Bíróság a keresetet – mint nyilvánvalóan minden jogi alapot nélkülözőt – elutasítja. A felek maguk viselik saját
költségeiket.
Összefoglaló
1.     Tisztviselők – Kereset – Előzetes közigazgatási panasz – A hallgatólagos elutasító határozat után, de a keresetindítási határidőn
belül meghozott kifejezett elutasítás – Az elutasítás késedelmes közlése – Elfogadhatóság – A kereset benyújtására nyitva
álló határidő számításánál irányadó nap – A közlés napja
(Személyzeti szabályzat, 91. cikk, (3) bekezdés)
2.     Tisztviselők – Nyugdíjak – A Közösségeknél történt szolgálatba lépés előtt megszerzett nyugdíjjogosultság – A közösségi rendszerbe
történő átvitel – A nyugdíjszerző szolgálati évek beszámítása – Kiszámítási módozatok – A véglegesítéskor fennálló alapilletmény
figyelembevétele – Korábbi, ideiglenes alkalmazottként való felvétel – Hatás hiánya
(Személyzeti szabályzat, VIII. melléklet, 11. cikk, (2) bekezdés; a Bizottság általános végrehajtási rendelkezései, 4. cikk,
(2) és (3) bekezdés)
3.     Tisztviselők – Nyugdíjak – A Közösségeknél történt szolgálatba lépés előtt megszerzett nyugdíjjogosultság – A közösségi rendszerbe
történő átvitel – A beszámított nyugdíjszerző szolgálati évek kiszámítási módja
(Személyzeti szabályzat, VIII. melléklet, 11. cikk, (2) bekezdés; a Bizottság általános végrehajtási rendelkezései 4. cikk,
(2) és (4) bekezdés, b) pont)
1.     A személyzeti szabályzat 91. cikke (3) bekezdése második franciabekezdésének utolsó mondata szerint: „ha a panaszt a hallgatólagos
határozattal történt elutasítását követően, de még a kereset benyújtására rendelkezésre álló határidő lejárta előtt kifejezett
határozattal elutasítják, a kereset benyújtására rendelkezésre álló határidő újrakezdődik”. Valamely határozat e rendelkezés
értelmében vett meghozatalának időpontja a határozat illetékes hatóság általi elfogadásának napja. A keresetbenyújtási határidőn
belül kifejezett határozatot elfogadó illetékes hatóságnak számítania kell arra, hogy – a közlés esetleges késedelmességétől
függetlenül – az érintett számára új határidő nyílik meg.
A peres jogorvoslat benyújtására nyitva álló határidő számításánál irányadó napot illetően a közlés napja számít minden olyan
esetben, amikor a közlés késedelmessége nem róható fel az érintettnek, hiszen kizárólag a közlés teszi lehetővé az érdekelt
számára, hogy megfelelően tudomást szerezzen a határozat létéről és az adminisztráció által a határozat igazolására felhozott
indokokról.
(lásd a 46., 48. és 50. pontot)
Hivatkozás: a Bíróság 5/76. sz., Jänsch kontra Bizottság ügyben 1976. június 15‑én hozott ítéletének (EBHT 1976., 1027. o.)
5., 9. és 10. pontja.
2.     Sem a személyzeti szabályzat, sem az egyéb alkalmazottak alkalmazási szabályai, sem a Bizottság által elfogadott, a személyzeti
szabályzat VIII. melléklete 11. cikke (1) és (2) bekezdésének végrehajtásáról szóló általános rendelkezések nem tartalmaznak
olyan szabályokat, amelyek a nyugdíjjogosultságok átvitele vonatkozásában kifejezetten a később tisztviselővé vált ideiglenes
alkalmazott helyzetét szabályozzák. Ilyen egyedi rendelkezések hiányában, és amennyiben az érdekelt már az átvitelre vonatkozó
kérelmének előterjesztésekor tisztviselő volt, a nyugdíjjogosultságok átvitelére a személyzeti szabályzat VIII. melléklete
11. cikkének (2) bekezdése és az általános végrehajtási rendelkezések 4. cikkének (2) és (3) bekezdését kell alkalmazni, amelyek
szerint a nyugdíjszerző szolgálati időt a tisztviselő véglegesítése időpontjának és akkori besorolási fokozatának figyelembevételével
számítják ki.
(lásd a 73. és 74. pontot)
Hivatkozás: a Bíróság 8/85. sz., Bevere kontra Bizottság ügyben 1986. március 20‑án hozott ítéletének (EBHT 1986., 1187. o.)
11. pontja; az Elsőfokú Bíróság T‑106/01. sz., Youssouroum kontra Tanács ügyben 2002. június 13‑án hozott ítéletének (EBHT‑KSZ 2002.,
I‑A‑93. és II‑435. o.) 41. pontja; az Elsőfokú Bíróság T‑95/02. sz., Hohenbichler kontra Bizottság ügyben 2003. november 26‑án
hozott végzésének (EBHT‑KSZ 2003., I‑A‑301. és II‑1431. o.) 50. és 51. pontja.
3.     A nyugdíjjogosultságok átvitele során, amikor a beszámítandó nyugdíjszerző szolgálati évek kiszámítását a Bizottság által
elfogadott, a Közösségeknél történt szolgálatba lépést megelőzően megszerzett nyugdíjjogosultságoknak a közösségi rendszerbe
történő átviteléről szóló, a személyzeti szabályzat VIII. melléklete 11. cikke (2) bekezdésének végrehajtásáról szóló általános
rendelkezések 4. cikke (4) bekezdése b) pontjának megfelelően végzik, az átvitellel érintett nemzeti nyugdíjjogosultságok
teljes összegét az átvitel időpontjában hatályos, napra késszé tett érték alapján számítják át. Ebben az esetben a nyugdíjszerző
szolgálati évek kiszámításánál figyelembe veendő illetmény a tisztviselő véglegesítéskori besorolási fokozatának megfelelő
illetménynek az átvitel időpontjában érvényes összege, a nyugdíjszerző szolgálati évek kiszámításánál figyelembe veendő biztosításmatematikai
érték pedig az ugyanezen időpontban a tisztviselő által betöltött életkornak megfelelő biztosításmatematikai érték. Az átvitel
időpontjának alapul vételével végzett naprakésszé tétel szempontjából az általános végrehajtási rendelkezések 4. cikkének
(2) bekezdésében meghatározott, a véglegesítés időpontja és a szóban forgó átvitel időpontja közötti kamatlevonást – amelynek
célja a közösségi intézmény kártalanítása azon késedelem miatt, amellyel a véglegesítés időpontjában őt megillető nemzeti
nyugdíjjogosultságok összegét a Közösség javára ténylegesen átvitték – nem kell alkalmazni.
(lásd a 82. és 83. pontot)
Hivatkozás: az Elsőfokú Bíróság T‑303/00., T‑304/00. és T‑322/00. sz., Caballero Montoya és társai kontra Bizottság egyesített
ügyekben 2003. január 30‑án hozott ítéletének (EBHT‑KSZ 2003., I‑A‑29. és II‑189. o.) 76. pontja; a fent hivatkozott Hohenbichler
kontra Bizottság ügyben hozott végzés 59. és 60. pontja.